DA Den Europæiske Unions Tidende C 206/29

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 206/13)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»KARLOVARSKÉ TROJHRÁNKY«

EF-Nr.: CZ/PGI/005/0397/19.10.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a, CZ-160 68 Praha 6 Tlf. (420) 220 383 111 Fax (420) 224 324 718 E-mail: posta@upv.cz

2. Sammenslutning:

Navn: Sdružení výrobců Karlovarských trojhránků Adresse: Slepá 517/1, CZ-360 05 Karlovy Vary Tlf. (420) 353 563 006 Fax (420) 353 563 006 E-mail: obchod@karlovarskapekarna.cz Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 2.4: Kiks — vafler

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Karlovarské trojhránky«

4.2. Beskrivelse: Karlovarské trojhránky fremstilles efter en traditionel opskrift som trekantede stykker af en flad, rund »Karlovarské oplatky« (overdrysset med forskellige smagsblandinger — se næste afsnit). »Karlovarské oplatky« stables i otte lag med et fyld af kakao eller chokolade mellem hvert lag og skæres derefter i otte stykker i deres endelige form. De færdige trojhránky (trekanter) pakkes enten hver for sig eller flere styk sammen.

»Karlovarské oplatky«, som »Karlovarské trojhránky« fremstilles af, har en flad rund form med et tværmål på omkring 19 cm. Vaflerne består af to tynde plader med et karakteristisk relief, der i en 30 mm bred stribe langs kanten viser en gren med blade, under hvilken der er anbragt en mindst 20 mm bred cirkelformet inskription »Karlovarské oplatky«. Midt på vaflen er der anbragt et symbol for kurbyen Karlovy Vary — enten en kildevandsfontæne eller en gemse. Kildevandet fra Karlovy Vary spiller en vigtig rolle for vaflernes smag og fugtighedsgrad. To plader samles ved bagning til en enkelt vaffel, efter at de er blevet overdrysset med en blanding af sukker og hasselnødder eller andre smagsblandinger af f.eks. mandler, kakao, vanilje eller kanel. Vaflerne er sprøde, lette, tynde og har en karakteristisk smag og duft.

Råvarerne til fremstilling af Karlovarské oplatky/trojhránky omfatter hvedemel, byens kildevand, vegetabilsk fedt, sukker, mælk, sammenpiskede æg, stivelse, bagepulver, smør og de blandinger, der drysses på vaflerne, og som kan bestå af hasselnødder, mandler, kakaopulver, vanilje eller kanel.

Kildevandet fra Karlovy Vary, der benyttes ved fremstillingen af Karlovarské oplatky/trojhránky, har særlige egenskaber, der er karakteristiske for det afgrænsede område. Det er dette kildevands særlige kendetegn, som giver vaflerne deres karakteristiske egenskaber og navnlig deres sprødhed, duft og smag. Kildevandet fra Karlovy Vary er en naturlig bikarbonat-, sulfat-, natrium- og kloridholdig type kildevand, der siver op til overfladen gennem en tektonisk spalte fra en dybde på mere end 800 m ved en temperatur på 73 °C. Det indeholder lithium, natrium, kalium, rubidium, cæsium, kobber, beryllium, magnesium, calcium, strontium, zink, cadmium, aluminium, tin, bly, arsen, antimon, selen, mangan, jern, kobolt, nikkel, fluorider, chlorider, bromider, sulfater, bicarbonater, carbonater og kiselsyre. Vandet er blevet benyttet i århundreder i Karlovy Vary, den største kurby i Tjekkiet, til at behandle kroniske mavesår, dyskinese i galdegangene, herunder postcholecystectomisk syndrom, kroniske forstyrrelser i bugspytkirtel og lever, og blæresten og gigt.

4.3. Geografisk område: Området for kurbyen Karlovy Vary (Karlsbad).

4.4. Bevis for oprindelse: Vaflerne fremstilles efter de gældende bestemmelser for fremstilling af fødevarer, og kontrolsystemet HACCP anvendes under fremstillingsprocessen. Producenterne fører registre over leverandørerne af råvarer, f.eks. kildevand fra Karlovy Vary, og køberne af de færdige varer. Hvert produkt ledsages af producentens navn og adresse. Den ansvarlige nationale myndighed, »Státní zemědělská a potravinářská inspekce, inspektorát Plzeň«, kontrollerer, at varespecifikationen overholdes.

4.5. Produktionsmetode: »Karlovarské oplatky«, som »Karlovarské trojhránky« fremstilles af, består af to tynde runde plader med et tværmål på omkring 19 cm og med et typisk relief (se punkt 4.2). Dejen tilberedes ved at blande ovennævnte ingredienser (se punkt 4.2) med frisk kildevand fra Karlovy Vary. Efter bagning fugtes vaflerne med kildevand fra Karlovy Vary og bages igen, to og to, efter at de er blevet overdrysset med en blanding af sukker og hasselnødder eller en anden smagsblanding, alt efter type (se punkt 4.2). Ved afslutningen af produktionsprocessen lægges vaflerne sammen i otte lag med kakao- eller chokoladefyld mellem hvert lag. Fyldet fremstilles af følgende ingredienser — chokoladestykker, hærdet vegetabilsk fedt, tørmælk, kakao, sukker, sojamel og knust Karlovarské oplatky. Knust Karlovarské oplatky (bagt og knust Karlovarské oplatky) tilsættes fyldet, indtil det udgør 7 % heraf. Fyldet tilberedes på en sådan måde, at de forskellige ingredienser får en cremet konsistens. Derefter fordeles det på vaflernes overside, og otte vafler stables oven på hinanden, presses sammen, skæres til i kanten og udskæres til sidst i otte styk Karlovarské trojhránky. De pakkes enten enkeltvis eller i æsker med 150 g eller 200 g.

For at bevare produktets kvalitet og særlige egenskaber er det vigtigt, at vaflerne som minimum fremstilles, hviler og samles i det afgrænsede område.

4.6. Tilknytning: De særlige kendetegn ved »Karlovarské trojhránky« stammer fra den traditionelle opskrift og brugen af det særlige kildevand fra Karlovy Vary, som findes i det afgrænsede geografiske område (se punkt 4.2).

De første historiske optegnelser om fremstillingen af »Karlovarské oplatky«, som »Karlovarské trojhránky« fremstilles af, i det afgrænsede geografiske område går tilbage til midten af det 18. århundrede. Til denne mere end 200 år gamle tradition hører fremstillingen af Karlovarské trojhránky. I vore dage anvendes de af Karlovy Varys lokale myndigheder til at promovere byen og af den tjekkiske landsdækkende turistorganisation i forbindelse med internationale præsentationer og kampagner. Vaflernes kvalitet og omdømme bekræftes bl.a. af, at de i 2005 blev præsenteret ved EU-Japan Food Festival i Edinburgh (Skotland), og at den verdensberømte ishockeyspiller Jaromír Jágr nævner dem som en yndlingsspise.

Den 11. februar 2000 blev oprindelsesbetegnelsen »Karlovarské trojhránky« optaget i det tjekkiske register over oprindelsesbetegnelser under nr. 171, og den 29. maj 2001 blev betegnelsen registreret internationalt ifølge Lissabon-aftalen, under nr. 838.

4.7. Kontrolorgan:

Navn: Státní zemědělská a potravinářská inspekce, inspektorát Plzeň Adresse: Jiráskovo náměstí 8, CZ-308 58 Plzeň 8 Tlf. (420) 377 433 411 Fax (420) 377 455 229 E-mail: plzen@szpi.gov.cz

4.8. Mærkning: »KARLOVARSKÉ TROJHRÁNKY«

Varebetegnelsen skal fremstå som det vigtigste element på forsiden af produktet og på emballagen.

(1) EUT L 93 af 31.3.2006, s. 12.